കരുവാരകുണ്ടില് വാക്സിനേഷന് കേന്ദ്രത്തില് ബഹളവും പോര്വിളിയും കരുവാരകുണ്ട് : കോവിഡ് വാക്സിന് നല്കുന്നതില് ആസൂത്രണമില്ലാത്തതു വാക്സിന് വിതരണ കേന്ദ്രത്തില് ബഹളത്തിനും പോര്വിളികള്ക്കും ഇടയാക്കി. കരുവാരകുണ്ട് ഗ്രാമപഞ്ചായത്തിലെ തരിശ് ജിഎല്പി സ്കൂളില് നടന്ന വാക്സിന് വിതരണമാണ് ബഹളത്തില് മുങ്ങിയത്. ഗ്രാമപഞ്ചായത്തില് വാക്സിന് വിതരണത്തിലെ അപാകതയാണ് ബഹളത്തിന് കാരണമായതെന്നു നാട്ടുകാര് പറഞ്ഞു. കല്കുണ്ട്, തുന്പോട, തരിശ് എന്നീ മൂന്നു വാര്ഡുകള്ക്കായി ഒരു കേന്ദ്രത്തില് വച്ചാണ് വാക്സിനേഷന് നടത്തിയത്. ഈ മൂന്നു വാര്ഡുകളും ജനസംഖ്യ കൂടുതലുള്ള പ്രദേശങ്ങളാണ്. ഓരോ വാര്ഡിനും ഓരോ സമയം നിശ്ചയിച്ചിരുന്നെങ്കിലും ആള്ത്തിരക്ക് കൂടുതലായിരുന്നു. നിശ്ചിത വാര്ഡുകളിലെ ആളുകള്ക്കു പുറമേ നേരത്തെ വാക്സിന് ലഭിച്ച തൊട്ടടുത്ത വാര്ഡില് ഉള്ളവര് കൂടി തരിശ് എല്പി സ്കൂളിലെ വാക്സിന് വിതരണ കേന്ദ്രത്തിലേക്കെത്തിയതാണ് ക്യാന്പ് ബഹളത്തില് മുങ്ങാന് കാരണമായത്. ഓരോ വാര്ഡിലും ഓരോ വാക്സിന് വിതരണ കേന്ദ്രം നടത്താന് ആവശ്യമായ സൗകര്യങ്ങള് ഉണ്ടായിരിക്കെ കൂടുതല് വാര്ഡുകള്ക്ക് ഒന്നിച്ചു വാക്സിന് വിതരണം നടത്തുന്നത് എന്തിനാണെന്നാണ് നാട്ടുകാരുടെ ചോദ്യം. മലപ്പുറം ജില്ലയില് തന്നെ കൂടുതല് കോവിഡ് രോഗികളുള്ള പഞ്ചായത്താണ് കരുവാരകുണ്ട്. ഗ്രാമപഞ്ചായത്തില് കടുത്ത നിയന്ത്രണങ്ങളായിരുന്നു ഉണ്ടായിരുന്നത്. അയല് ഗ്രാമപഞ്ചായത്തുകളിലെല്ലാം നിയന്ത്രണങ്ങളില് ഇളവുകള് വന്നപ്പോഴും കരുവാരകുണ്ടില് കാര്യമായ ഇളവുകളൊന്നും ലഭിച്ചിരുന്നില്ല. കോവിഡ് രോഗികളുടെ എണ്ണത്തില് കുറവ് വരാത്തതായിരുന്നു ഇതിനു കാരണം. ഗ്രാമപഞ്ചായത്ത് ഭരണസമിതിയുടെ കോവിഡ് പ്രതിരോധ പ്രവര്ത്തനങ്ങളിലെ പാളിച്ചയായി ഇതു യുഡിഎഫ് കമ്മിറ്റി ചൂണ്ടിക്കാണിച്ചിരുന്നു. നിലവില് ഗ്രാമപഞ്ചായത്തില് ഒരു ഡിസിസി മാത്രമാണ് പ്രവര്ത്തിക്കുന്നത് ഗ്രാമപഞ്ചായത്ത് മുന് ഭരണസമിതി രണ്ടു കോവിഡ് കെയര് സെന്ററുകളും സിഎഫ്എല്ഡിസിയും പ്രവര്ത്തിപ്പിച്ചിരുന്നു. കൂടുതല് സൗകര്യങ്ങള് ഈ കേന്ദ്രങ്ങളില് നല്കുകയും ചെയ്തിരുന്നു. എന്നാല് ഇപ്പോഴത്തെ ഭരണസമിതി പ്രതിരോധത്തില് ശ്രദ്ധിക്കുന്നില്ലെന്ന് നേരത്തെ തന്നെ പരാതിയുയര്ന്നിരുന്നു. സിപിഎം അംഗങ്ങള് തങ്ങളുടെ വാര്ഡുകളിലേക്കു കൂടുതല് വാക്സിനേഷന് ലഭ്യമാക്കാന് വേണ്ടിയാണ് ഇത്തരം പ്രവര്ത്തനങ്ങള് നടത്തുന്നതെന്നും ജനങ്ങളോടുള്ള വെല്ലുവിളിയാണെന്നും യുഡിഎഫ് തരിശ് വാര്ഡ് കമ്മിറ്റി കുറ്റപ്പെടുത്തി. ഓരോ വാര്ഡിലും ഓരോ കേന്ദ്രം നല്കി വാക്സിനേഷന് പ്രയാസങ്ങള് ലഘൂകരിക്കണമെന്നാണ് നാട്ടുകാരുടെ ആവശ്യം. ഒരു കേന്ദ്രത്തില് തന്നെ നൂറുക്കണക്കിനാളുകള് തടിച്ചു കൂടുന്നത് രോഗികളുടെ എണ്ണത്തില് വന് വര്ധനയുള്ള കരുവാരകുണ്ടില് രോഗവ്യാപനത്തിന് ഇടയാക്കുമെന്നും നാട്ടുകാര് ചൂണ്ടിക്കാണിക്കുന്നു. വയോധികരും രോഗികളും വരെ ക്യാന്പില് വന്നത് രോഗവ്യാപനത്തിനിടയാക്കുന്നതാണ്. കണ്ണത്ത്, പുല്വെട്ട വാര്ഡിലുള്ളവര് അനധികൃതമായി തരിശിലെ ക്യാന്പിലെത്തി. വിദേശത്തു പോകേണ്ടവര് കൂടുതലുള്ള തരിശിലെ നാട്ടുകാര്ക്കു കോവിഷീല്ഡ് ലഭിക്കാതെയായെന്നും യുഡിഎഫ് ഭാരവാഹികള് പറഞ്ഞു. കരുവാരക്കുണ്ട് പോലീസ് സ്ഥലത്തെത്തി ജനങ്ങളെ ശാന്തരാക്കി.